CELEX: 32017R2091
Language: et
Date: 2017-11-14 00:00:00
Title: Komisjoni rakendusmäärus (EL) 2017/2091, 14. november 2017, milles käsitletakse toimeaine iprodiooni heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ja millega muudetakse komisjoni rakendusmäärust (EL) nr 540/2011 (EMPs kohaldatav tekst )

15.11.2017   
            
            
               ET
            
            
               Euroopa Liidu Teataja
            
            
               L 297/25
            
         KOMISJONI RAKENDUSMÄÄRUS (EL) 2017/2091,
   14. november 2017,
   milles käsitletakse toimeaine iprodiooni heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ja millega muudetakse komisjoni rakendusmäärust (EL) nr 540/2011
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1 ja artikli 78 lõiget 2,
   ning arvestades järgmist:
   
               (1)
            
            
               Komisjoni direktiiviga 2003/31/EÜ (2) kanti toimeaine iprodioon nõukogu direktiivi 91/414/EMÜ (3) I lisasse.
            
         
               (2)
            
            
               Direktiivi 91/414/EMÜ I lisas esitatud toimeaineid käsitatakse määruse (EÜ) nr 1107/2009 kohaselt heakskiidetuna ja need on loetletud komisjoni rakendusmääruse (EL) nr 540/2011 (4) lisa A osas.
            
         
               (3)
            
            
               Toimeaine iprodiooni heakskiit, nagu on sätestatud rakendusmääruse (EL) nr 540/2011 lisa A osas, aegub 31. oktoobril 2018.
            
         
               (4)
            
            
               Komisjoni rakendusmääruse (EL) nr 844/2012 (5) artikli 1 kohaselt on kõnealuses artiklis sätestatud ajavahemiku jooksul esitatud taotlus iprodiooni heakskiidu pikendamiseks.
            
         
               (5)
            
            
               Taotleja esitas täiendavad toimikud, mis on nõutud vastavalt rakendusmääruse (EL) nr 844/2012 artiklile 6. Referentliikmesriik leidis, et taotlus on täielik.
            
         
               (6)
            
            
               Referentliikmesriik koostas kaasreferentliikmesriigiga konsulteerides pikendamise hindamise aruande ning esitas selle 3. novembril 2015 Euroopa Toiduohutusametile (edaspidi „toiduohutusamet“) ja komisjonile.
            
         
               (7)
            
            
               Toiduohutusamet edastas pikendamise hindamise aruande taotlejale ja liikmesriikidele märkuste esitamiseks ning edastas laekunud märkused komisjonile. Toiduohutusamet tegi täiendava kokkuvõtliku toimiku ka üldsusele kättesaadavaks.
            
         
               (8)
            
            
               8. juunil 2016 esitas toiduohutusamet komisjonile oma järelduse (6) selle kohta, kas võib eeldada, et iprodioon vastab määruse (EÜ) nr 1107/2009 artiklis 4 sätestatud heakskiitmise kriteeriumidele. Toiduohutusamet jõudis järeldusele, et hinnatud tüüpiliste kasutusviiside puhul on väga võimalik, et iprodiooni kasutamisel satub selle metaboliite põhjavette rohkem joogivee näitaja piirnormist 0,1 μg/l kõigi asjakohaste põhjaveestsenaariumide puhul esinevates olukordades; ühe asjaomase metaboliidi sisaldus prognooside kohaselt isegi ületab näitajat 0,75 μg/l kõigi asjakohaste põhjaveestsenaariumide puhul. Lisaks järeldas toiduohutusamet, et esineb suur pikaajaline oht veeorganismidele.
            
         
               (9)
            
            
               Lisaks tegi toiduohutusamet seoses ühe metaboliidiga, mida leidub jäägina taimedes ja lisandina tehnilises materjalis, järelduse, et ei saa välistada genotoksilisust, mistõttu ei saa olemasoleva teabe alusel kinnitada kõnealuse metaboliidi kontrollväärtust. Ka ei ole olemasoleva teabe põhjal võimalik anda lõplikku hinnangut toidu kaudu omastamise ohu kohta, sest ei ole võimalik määratleda jääke riskihindamiseks; tõsist ohtu tarbijale ei saa aga välistada. Toimikus esitatud teabe alusel ei saanud teha lõplikku pikaajalise riski hinnangut looduslike imetajate kõikide asjakohaste kokkupuuteviiside kohta.
            
         
               (10)
            
            
               Lisaks sellele kuulub iprodioon Euroopa Parlamendi ja nõukogu määruse (EÜ) nr 1272/2008 (7) kohaselt 2. kategooria kantserogeensete ainete hulka, kuid toiduohutusameti järeldustes märgitakse, et iprodioon tuleks liigitada 1B kategooria kantserogeenseks aineks ja 2. kategooria reproduktiivtoksiliseks aineks. Vaadeldud tüüpiliste kasutusviiside puhul ületavad jääkide sisaldused Euroopa Parlamendi ja nõukogu määruse (EÜ) nr 396/2005 (8) artikli 18 lõike 1 punktis b osutatud vaikeväärtusi. Seega ei ole määruse (EÜ) nr 1107/2009 II lisa punktides 3.6.3 ja 3.6.5 sätestatud nõue täidetud.
            
         
               (11)
            
            
               Komisjon palus, et taotleja esitaks oma märkused toiduohutusameti järelduste kohta ning määruse (EL) nr 844/2012 artikli 14 lõike 1 kohaselt ka esialgse pikendamisaruande kohta. Taotleja esitas oma märkused ja need on põhjalikult läbi vaadatud.
            
         
               (12)
            
            
               Vaatamata taotleja esitatud väidetele ei ole võimalik kõnealuse ainega seotud probleeme lahendatuks lugeda.
            
         
               (13)
            
            
               Tuvastatud ohtude põhjal võib öelda, et vähemalt ühe taimekaitsevahendi ühe või mitme tüüpilise kasutusviisi puhul ei ole leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud. Seega on asjakohane jätta iprodiooni heakskiit vastavalt kõnealuse määruse artikli 20 lõike 1 punktile b pikendamata.
            
         
               (14)
            
            
               Liikmesriikidele tuleks anda aega iprodiooni sisaldavate taimekaitsevahendite lubade tühistamiseks.
            
         
               (15)
            
            
               Kui liikmesriigid annavad iprodiooni sisaldavatele taimekaitsevahenditele ajapikendust kooskõlas määruse (EÜ) nr 1107/2009 artikliga 46, peab kõnealune ajavahemik lõppema hiljemalt 5. juunil 2018.
            
         
               (16)
            
            
               Komisjoni rakendusmäärusega (EL) 2017/1511 (9) pikendati iprodiooni heakskiidu kehtivusaega 31. oktoobrini 2018, et pikendamismenetluse saaks lõpule viia enne kõnealuse aine heakskiidu aegumist. Kuna aga pikendamata jätmise kohta on otsus tehtud enne kuupäeva, mil heakskiidu pikendamine aegub, tuleks hakata käesolevat määrust kohaldama nii kiiresti kui võimalik.
            
         
               (17)
            
            
               Käesolev määrus ei piira õigust esitada määruse (EÜ) nr 1107/2009 artikli 7 kohaselt uut taotlust iprodiooni heakskiitmiseks.
            
         
               (18)
            
            
               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiidu pikendamata jätmine
   Toimeaine iprodiooni heakskiitu ei pikendata.
   Artikkel 2
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa A osas jäetakse välja 50. rida, milles käsitletakse iprodiooni.
   Artikkel 3
   Üleminekumeetmed
   Liikmesriigid tühistavad toimeainet iprodiooni sisaldavate taimekaitsevahendite load hiljemalt 5. märtsiks 2018.
   Artikkel 4
   Ajapikendus
   Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46, on võimalikult lühike ja lõpeb hiljemalt 5. juuniks 2018.
   Artikkel 5
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 14. november 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 309, 24.11.2009, lk 1.
   
      (2)  Komisjoni 11. aprilli 2003. aasta direktiiv 2003/31/EÜ, millega muudetakse nõukogu direktiivi 91/414/EMÜ toimeainete 2,4-DB, beeta-tsüflutriini, tsüflutriini, iprodiooni, linurooni, maleiinhappe hüdrasiidi ja pendimetaliini lisamisega (ELT L 101, 23.4.2003, lk 3).
   
      (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).
   
      (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).
   
      (5)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).
   
      (6)  EFSA (European Food Safety Authority), 2016. Conclusion on the peer review of the pesticide risk assessment of the active substance iprodione. EFSA Journal 2016; 14(11):4609, 31 lk doi:10.2903/j.efsa.2016.4609.
   
      (7)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).
   
      (8)  Euroopa Parlamendi ja nõukogu 23.veebruari 2005. aasta määrus (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (ELT L 70, 16.3.2005, lk 1).
   
      (9)  Komisjoni 30. augusti 2017. aasta rakendusmäärus (EL) 2017/1511, millega muudetakse rakendusmäärust (EL) nr 540/2011 seoses toimeainete 1-metüültsüklopropeeni, beeta-tsüflutriini, klorotaloniili, klorotolurooni, tsüpermetriini, daminosiidi, deltametriini, dimeteenamiid-p, flufenatseedi, flurtamooni, forkloorfenurooni, fostiasaadi, indoksakarbi, iprodiooni, MCPA, MCPB, siltiofaami, metüültiofanaadi ja tribenurooni heakskiidu kehtivusaja pikendamisega (ELT L 224, 31.8.2017, lk 115).